|  |  |
| --- | --- |
| Guia Escolar | 2016-2017 |
|  |  |

****

# Un prome saludo.

Aruba, Augustus 2016.

Apreciable Mayornan,

Nos ta habri aña escolar 2016-2017 yen di animo y entusiasmo y ta nos deseo pa tur mayor y nan yiunan tin un aña escolar fructifero y placentero.

Aña escolar 2016-2017 ta trese hopi reto nobo pa St. Paulus School.

Despues cu aña pasa e poblacion di alumno na St. Paulus School a crese considerabel pa motiba cu a sera Maria Regina School, e aña aki nos a balansa e cantidad di alumno door di habri solamente 1 eerste klas y split klas 4 den 2.

Algun maestro tambe a cambia di klas.

Tambe pa aña escolar 2016-2017 nos a haya un maestro nobo den nomber di Juf. Judmilla Boekhoudt den klas 2B.

Di parti di St. Paulus School mi ta jam’e bonbini y dese’e  hopi forza cu su tarea.

Un otro cambio ta cu e oficina di e cabesante a cambia di lugar y ta situa dilanti atrobe manera hopi aña pasa.

Por ultimo mester bisa cu nos a haya un werkster nobo den persona di Mayra Engelhardt. Sra. Maureen Busby, kende ta nos werkster pa mas cu 25 aña a bira malo aña pasa, mester a hasi un operacion y ainda ta den recuperacion.

Meta di e guia escolar aki ta pa informa mayornan con nos scol ta funciona den tur su aspectonan.

Nos a trata di pone tur e informacion cu nos ta dispone di dje na un forma mas completo cu ta posibel, sinembargo nos ta sigur cu mayornan por duna nan aporte na e guia aki cu sugerencia, comentario y coreccionnan valioso.

Ta nos tarea pa educa boso yiunan den un ambiente di famia, respet, cariño, confiansa y amor.

Pa logra esaki nos mester di boso ayudo.

Mustra e muchanan cu boso tin interes den nan estudio. Puntra nan con a bai na scol y kiko nan ta siñando. Scucha e aventuranan cu nan ta pasa na scol, puntra nan si scol a manda carta pa mayornan.

Asisti na e anochinan informativo, busca e rapport y puntra e maestro di klas riba e progreso di boso yiunan.

Esakinan ta algun di e formanan pa mustra e muchanan cu boso tin interes den nan estudio.

Boso yiunan lo tin asina mas estimulo pa bai dilanti y logra locual boso ta desea pa nan.

Mayornan, duna e guia escolar aki un lugar special den boso hogar y referi na e guia aki henter aña.

Atentamente,

Randy Arends.

Cabesante.

# Introduccion.

St. Paulus School ta un scol catolico pa enseñansa basico y ta resorta bou di Stichting Katholiek Onderwijs Aruba (SKOA).

E scol ta conta e aña aki cu 11 klas pa lesnan regular y tin mas o menos 270 alumno.

# Vision.

E enseñansa mester ta dirigi riba e mucha y mester ser realisa den un forma unda e mucha por desaroya su mes riba su mesun nivel pa por funciona bon den nos comunidad actual.

# Mision.

Nos di St. Paulus School, atraves di nos diferente vision, capacidad y specialidadnan t’ey pa guia nos alumnonan den nan desaroyo, teniendo na cuenta e exigencianan di e enseñansa Arubano, e identidad social di e alumno, e desaroyo di nos comunidad y problemanan externo.

# Balornan.

Catolisismo, respet, confiansa, responsabilidad y cariño ta balornan cu nos scol ta pone como prioridad pa formacion di e mucha como miembro di comunidad Arubano.

# Asuntonan general di scol.

# Personal di St. Paulus School.

Klas 1A. Juf. Bea Dorothal-Larez

Klas 2A. Juf. Vivienne Gomez-Rivadeneira

Klas 2B Juf. Judmilla Boekhoudt
Klas 3A. Juf. Judy Dijkhoff-Hurtado

Klas 3B. Juf. Joally Werleman

Klas 4A. Juf. Giselle Angela

Klas 4B. Men. Eltienne Yarzagaray

Klas 5A. Men. Ron Steens
Klas 5B Juf. Alice Gerard

Klas 6A. Juf. Jane Wever-Maduro

Klas 6B Men. Wendell Larmonie

Maestro di gym y gezondheidseducatie Men. Brian Lopes

Leesbegeleider Juf. Maroeschka Cornelie

Remedial Teacher Juf. Marcia Engelhardt (Cabesante Suplente)

Guia interno: Juf. Liesje Tromp

Cabesante: Men. Randy Arends

Personanan encarga cu limpiesa di scol: Sra. Maureen Busby

 Sra. Mayra Engelhardt

# Orario di scol.

Scol ta cuminsa tur dia 7.45 di mainta. Pa seguridad e porta di scol ta wordo sera na lock pa 7.50 am. Si pa un of otro motibo mayornan trece nan yiu laat, mester yama scol pa e porta wordo habri. Nos ta pidi mayornan pa tene bon cuenta cu e orario aki ya cu desviacion di esaki tin como consequencia cu lo stroba les.

Nos ta suplica mayornan pa no pita, paso esaki ta stroba les. Tene pasenshi y warda te ora e porta wordo habri. No manda e muchanan pasa door di e spijlonan di e hekwerk.

Muchanan cu yega laat pa di 3 biaha sin notificacion di mayor mester presenta serca cabesante y nan lo haya un carta di aviso cu mayor mester firma y manda bek.

Muchanan cu yega laat pa di 6 biaha sin notificacion di mayor mester presenta serca cabesante y nan lo haya un segundo carta di aviso cu mayor mester firma y presenta cu esaki na un reunion hunto cu e maestro, Guia Interno y cabesante.

Muchanan cu yega laat pa di 10 biaha sin notificacion di mayor mester presenta serca cabesante y nan lo haya un tercer carta di aviso cu mayor mester firma y manda bek. Cabesante lo informa SKOA, e Schoolmaatschppelijk Werker y Bureau Leerplicht di esaki.

Nos tin 1 momento di descanso (pauze), e alumnonan ta come den klas di 10.30 pa 10.40 di mainta y despues ta hunga p’afo di 10.40 pa 11.00 di mainta.

Scol ta termina 1.03 di merdia.

Nos kier pidi mayornan pa bin busca nan yiunan mas pronto cu ta posible despues di scol. Si e mucha ta wordo busca cu bus nos ta pidi mayornan pa regla esaki di tal manera cu e mucha ta wordo busca na tempo.

# Ausentismo.

Si un alumno falta scol pa cualkier motibo un mayor of persona adulto mester notifica scol sea personalmente, mediante un yamada telefonico of un carta ora e alumno presenta na scol atrobe. No ta accepta jamada di telefon di mucha of carta scirbi door di un mucha. Tene cuenta si cu scol no tin personal administativo of secretaria pa atende e telefon constantemente.

Si mayor no cumpli cu e regla aki e ausencia lo wordo nota como un ausencia no-hustifica.

Muchanan cu ta ausente 3 biaha den forma no-hustifica lo haya carta di aviso cu mayor mester firma y manda bek.

Muchanan cu ta ausente 6 biaha den forma no-hustifica lo haya un segundo carta di aviso cu mayor mester firma y presenta cu esaki na un reunion hunto cu e maestro, Guia Interno y cabesante.

Muchanan cu ta ausente 10 biaha den forma no-hustifica mester presenta serca cabesante y nan lo haya un tercer carta di aviso cu mayor mester firma y manda bek. Cabesante lo informa SKOA, e Schoolmaatschppelijk Werker y Bureau Leerplicht di esaki.

Mayornan di alumnonan, cu ta sufri di un of otro malesa of tin incapacidad pa presenta na scol di duracion largo, mester tuma contacto mesora cu scol pa e alumno por sigui haya tareanan pa hasi na cas.

E alumno cu falta scol pa 3 siman consecutivo sin aviso ta ser kita for di scol automaticamente y mayornan lo mester bai SKOA pa cuminsa e proceso di inscripcion di nobo.

# Ley di enseñansa obligatorio.

E ley di enseñansa obligatorio (Leerplicht) a keda introduci dia 1 di December 2012.

Tur informacion ta obtenibel na [www.ea.aw/leerplicht](http://www.ea.aw/leerplicht).

Nos ta conseha mayornan pa lesa e documentacion aki hopi bon y tene cuenta cu esaki.

# Uniform.

# Na aña escolar 2015-2016 a bin cambio pa loque ta e uniform.

Bistimento di uniform na nos scol ta obligatorio.

E uniform ta consisti di:

- polo-shirt blanco cu emblema di scol

- carson/jeans of short color blou. No ta permiti esakinan cu scheur/buraco of color. No ta permiti saya of saya-short.

- na pia ta bisti keds of sapato sera cu mea. No ta permiti balletschoentjes of sandalia sin mea.

Pa gym tambe e uniform di gym ta obligatorio.

E uniform di gym ta consisti di un t-shirt shinishi y un short blou-scur cu e logo di scol riba nan.

Riba e dia cu e alumno tin les di gym e ta bin scol bisti cu e uniform di gym. Despues di gym ta cambia paña y bisti uniform normal.

E alumnonan di klas 3 ta haya zwemles. Nan tambe ta bin cu e paña di gym bisti caba y despues di zwemles nan lo bisti esaki bek. Prome cu nan bay zwemles nan ta cambia nan keds y bisti sandalia of slof.

E polo-shirt y e t-shirt y short di gym obtenibel solamente na Impex y lo usa solamente e compania aki pa uniform.

# Contribucion (Ouderbijdrage).

Pa aña escolar SKOA a stipula e contribucion di mayor na afl. 175,00. Esaki mester wordo paga riba cuenta di SKOA na Aruba Bank number di cuenta 006005292.

Pa klas 1A, 2A y 2B tin tambe un suma di afl. 150,00 di airco-geld cu mester wordo paga riba cuenta di St. Paulus School na CMB number di cuenta 24209601.

# Actividadnan.

Nos scol ta participa na diferente celebracionnan durante aña, e.o. Pasco di nacemento, Carnaval, Pasco di resureccion, Dia di Himno y Bandera, sport‑ y buitendagen, intercambio cu otro scolnan, etc.

**Prome Santa Comunion.**

Alumnonan di klas 3 lo hasi nan Prome Santa Comunion den luna di mei. E fecha exacto nos ta haya di Pastoor mas durante aña. Alumnonan di klasnan mas halto cu no a hasi nan Prome Santa Comunion den klas 3 tin e oportunidad pa hasi esaki hunto cu e alumnonan di klas 3. Mayornan mester tuma contacto si cu e maestra encarga cu esaki.

E suma cu mayornan mester paga pa cubri e gastonan di Prome Santa Comunion lo wordo anuncia na mayornan durante e prome reunion tocante e topico aki. Esaki lo mester wordo paga na su debido tempo.

**Contacto entre scol y mayor.**

Pa scol tin un bon contacto cu mayornan ta esencial pa scol tin informacion di mayornan cu ta corecto y recien.

Numbernan di telefon y adres di cas y trabou ta sumamente importante pa ta “up to date”. Asina cu bin un cambio den e numbernan di telefon of di adres di cas of trabou ta responsabilidad di mayornan pa avisa scol di e cambionan aki. Den casonan di emergencia esaki ta vital.

Na cuminsamento di aña escolar nos ta organisa un reunion informativo unda cada maestro lo duna informacion di e programa escolar di aña.

Pa entrega di e prome y di dos rapport nos ta ricibi mayornan durante un anochi di cual e fechanan ta:

Diamars 6 di december 2016 5.00 – 7.00 pm

Diamars 22 di maart 2017 5.00 – 7.00 pm

Diaranson 5 di juli 2017 E mucha ta bai cas cu e rapport.

Ademas di esaki tin oportunidad pa dialoga cu maestronan haciendo un cita pa bin scol of via telefon prome of despues di scol.

Regularmente nos ta tene contacto cu mayornan pa medio di cartanan cu informacion cu e alumnonan ta haya pa hiba cas.

Tambe nos ta publica noticia riba Facebook y riba nos propio website cu ta www.stpaulusschool.com

# Nutricion.

Recomendacionnan di docter y dietista di Jeugd Gezondheids Zorg (JGZ) tin como punto di bista cu un nutricion sano, especialmente un bon desayuno, ta base pa un bon estudio. Nos ta urgi mayornan pa aplica esakinan tambe na cas.

Na scol tin posibilidad pa cumpra juice na valor di afl.1.00 y tambe nos tin fruit bars, corn flakes y otro snack chiquito na balor di afl. 1.00, pero nos ta pidi mayornan pa hasi uso di e posibilidad aki solamente ora ta necesario.

**Vakantie.**

Pa e aña escolar 2016 ‑ 2017 e dianan di vakantie ta como lo siguiente:

Augustusvakantie 1 te cu 17 augustus 2016.

Oktobervakantie: 30 di september te cu 7 di oktober 2016.

Kerstvakantie: 20 di december 2016 te cu 3 di januari 2017.

Dia di Betico: 25 di januari 2017.

Dialuna di Carnaval: 27 di februari 2017.

Dia di Himno y Bandera: 17 di maart 2017.

Paasvakantie: 13 te cu 21 di april 2017.

Koninginsdag: 27 di april 2017.

Arbeidsdag: 1 di mei 2017.

Hemelvaartsvakantie: 25 y 26 di mei 2017.

Julivakantie: 10 te cu 31 di juli 2017.

* E prome dia di scol pa aña escolar 2017-2018 lo ta 17 di augustus 2017.
* A resta 1 ATV-dag pa e maestronan di scol cu ta dia 19 di december 2016.
* Pa aña 2017 tin 3 ATV-dag pa maestronan cu ta 20 februari 2017, 28 april 2017 y 29 september 2017.
* Nos ta suplica mayornan pa tuma bon nota di e fechanan aki y planea nan vacacionnan teniendo cuenta cu esun di e muchanan.

# Declaracion cu un alumno ta inscribi na scol (schoolverklaring).

Debi na varios caso di falsificacion di documento, SKOA a dicidi di ahusta su maneho pa locual ta dunamento di declaracion cu un alumno ta inscribi y ta bayendo scol (schoolverklaring).

Tur mayor cu mester di un carta di scol pa “DIMAS” indicando cu nan yiu ta bayendo scol mester presenta na oficina di SKOA prome. E funccionarionan di SKOA lo controla e peticion y lo avisa scol si tur cos ta corecto. Despues scol lo duna mayor e schoolverklaring.

**Cellular.**

No ta permiti usa telefon cellular na scol.

Telefon cellular a trese e siguiente problemanan den scol:

* Muchanan ta constantemente bezig cu e aparato y no ta pone atencion na e lesnan.
* Muchanan ta gaña bai w.c. pa sinta papia na telefon.
* Henter dia e aparato ta saca tur sorto di zonido strobando e concentracion den klas.
* Muchanan ta haya jamadanan durante les na scol, hasta di nan mes mayor.
* Muchanan ta ‘kijk af’ haciendo uso di e cellular.
* Mensahenan SMS cu temanan menos bunita, mensahenan di menasa, insulto y discriminacion ta wordo manda durante ora di scol.
* Ladronisia di telefon cellular a bira topico di dia na scol.
* Ta saca portret di otro mucha den baño.
* Pelicula y portret pornografico ta wordo mira via di e cellular.

Pa e motibonan aki ta actua severo contra e uso/maluso/abuso di e aparatonan aki na scol y tur maestro di St. Paulus School tin e instruccion pa intercepta y kita tur aparato cellular cu aparece riba tereno di scol y entrega esaki na e cabesante.
E dia siguiente mayornan por busca e aparato bek serca e cabesante y e alumno lo haya un carta di aviso cu lo bai den su file como un infraccion di regla di scol.

# Objetonan di balor.

Scol na ningun forma lo para responsabel pa perdida of ladronisia di placa, joya of prendanan di balor.

P’esey nos ta pidi mayornan pa no laga e muchanan bini scol cu placa innesesario, renchi, cadena, holoshi of otro articulonan di balor financiero of balor sentimental.

Mescos ta conta pa articulonan manera tur tipo i-pod, i-pad, weganan electronico, etc.

# Comportacion.

Respet pa otro y pa reglanan di scol ta hopi importante. Pa garantisa seguridad di tur alumno na scol lo no tolera ningun tipo di abuso y/of maltrato entre alumnonan.

Tur caso di bringamento na scol lo tin como consequencia suspencion (schorsing) di e alumno(nan) concerni.

Tur caso unda cu bida di un alumno por wordo poni den peliger, p.e. tur ‘arma’ of ‘vuurwerk’ lo tin como consequencia suspencion (schorsing) di e alumno(nan) concerni.

Dependiendo di e grado di e infraccion lo suspende (schors) un alumno 1 of 3 dia.

Por ultimo lo suspende un alumno pa tempo indefini, mayornan mester acudi na SKOA y scol lo pidi pa retiro di e alumno en cuestion.

**Treat ora di cumpleaños.**

Alumnonan cu hasi aña mag di treat algo na e muchanan di e klas. E no ta algo obligatorio. Si e mucha kier treat bolo e por parti cup cake. No manda un bolo henter pa e maestro di klas parti esaki. Ora ta treat mangel of lollipop, percura pa e no tin bals ya cu esaki ta prohibi. Un treat saludabel ta miho ainda.

# Bebemento di pildo of remedi na scol.

Alumnonan cu pa motibonan medico mester bebe pildo of remedi na scol y cu inevitablemente mester wordo tuma durante orario di scol mester trese un carta di mayor cu ta indica e nomber di e remedi y e cantidad cu mester wordo bebi. Sin esaki nos no por permiti pa alumnonan bebe pildo of remedi na scol.

# Malesanan contagioso y pieu.

Alumnonan cu presenta na scol cu un malesa contagioso, manera dengue, bruela, cacheton, sarampi, ringworm, etc lo wordo manda cas bek. Mayornan mester bay dokter pa e mucha ricibi tratamento y e mucha mag di drenta klas bek presentando un carta di dokter indicando cu e no ta contagioso mas.

Pieu tambe ta conta como un malesa contagioso y mester haya tratamento mesora.

**Salud di e alumno.**

Si e mucha lanta malo mainta y e tin keintura, no mand’e scol. Keintura ta indicacion cu e mucha tin un infeccion y e no lo por concentra y sigui les. Tene e mucha cas y bay dokter cu’ne.

E alumno cu ta sinti su mes malo durante les mester avisa e maestro di su klas. Dependiendo di e gravedad cu e mucha ta indica scol lo avisa mayornan tocante esaki y si ta necesario lo pidi mayornan pa bin busca e mucha.

E mucha cu haya un herida durante ora di les na scol mester avisa e maestro cu ta na encargo di e klas mesora.

Dependiendo di e gravedad di e herida scol lo avisa mayornan tocante esaki y si ta necesario lo hiba e mucha Centro Medico San Nicolas of Eerste Hulp. Si ta necesario scol lo pidi mayornan pa bin busca e mucha eynan.

# Avisonan di mal tempo.

Den casonan di un desaster natural of e condicion di tempo ta asina malo cu e por ta peligroso pa bo yiu bai scol, tene e mucha na cas y consulta e medionan di prensa pa e anuncio oficial.

Por tuma contacto tambe cu scol pa haya mas informacion.

# Asuntonan specifico relaciona cu les.

# Materianan y metodonan escolar.

Na scol nos ta duna e siguiente materianan haciendo uso di e metodonan aki.

Hulandes (taal) Taalactief 4.

Matematica (rekenen) Wereld in getallen pa klas 1-2-3-4.
Alles Telt pa klas 5 y 6.

Lesamento (lezen) Veilig Leren Lezen (version 2003) y otronan

Scirbimento (schrijven) Pennenstreken

Historia (geschiedenis) Un chispa di tempo

Geografia (aardrijkskunde) Lesnan adapta for di Nos Tera

Conocemento di naturalesa (k.d.n.) Lesnan adapta for di Naturantil

Spaño (Spaans) klas 6 Lesnan desaroya pa maestro

Ingles (Engels) klas 6 Lesnan desaroya pa maestro

Trafico (verkeer) Jong geleerd, jong gedaan y un methodo nobo

 traha door di Directie Onderwijs.

Enseñansa di comunidad (maatschappijleer) Lesnan desaroya pa maestro

Educacion fisico (lich. opvoeding) Lesnan desaroya pa maestro

Lesnan di salud (gezondheidseducatie) Lesnan desaroya pa maestro

Obranan manual (handvaardigheid) Lesnan desaroya pa maestro

Pintamento (tekenen) Lesnan desaroya pa maestro

Formacion musical (muz. vorming) Lesnan desaroya pa maestro y door di Tica Giel

Formacion di religion (godsdienst) Lesnan desaroya door di Blue Army y CKA

* Klas 3 ta haya zwemles obligatorio durante ora di educacion fisico cu ta wordo duna door di instructornan diploma bow guia di Directie Onderwijs.

Solamente cu un carta di docter, cu ta duna un motibo valido, e alumno lo no mester participa na e lesnan aki.

* Tur buki ta wordo presta na e alumnonan y nan mester percura bon pa nan.
* Daño causa door di alumno na propiedad of material di scol mester wordo paga door di mayornan di e alumno.
* Mayornan mester percura pa e mucha tin e siguiente materialnan **henter aña**:

**Klas 4, 5 y 6**

Agenda

Potlood

Kleurpotlood

Pen blauw/cora/berde/preto

Text markers/highlighters

Viltstiften

Etui

Slijper

Gum

1 Ringmap (23 buraco)

Tabbladen

Liniaal 30cm

Kladblok

“Van Dale Basiswoordenboek Nederlands”

**Klas 1**

Potlood

Kleurpotlood

Pen

Gum

Slijper (bari)

Sker chquito punta rondo

Liniaal 20cm di plastic transparente

Etui

**Klas 2 y 3**

Potlood

Kleurpotlood

Pen

Gum

Slijper (bari)

Sker chquito punta rondo

Liniaal 30cm di plastic transparente

Etui

E potlood y kleurpotlood mester ta di bon calidad manera, Stabilo, Bruynzeel, Lyra, Steadler of Heutink Goldline)

# Tarea pa cas.

Meta di e tarea pa cas ta pa fortifica conocemento di loqual e alumno a siña na scol door di practica na cas. Tambe e alumnonan ta prepara na cas pa un proefwerk door di siña e les en cuestion. Tur klas ta haya tarea pa cas casi tur dia, weekend tambe.

Nos ta urgi mayornan pa controla y firma e huiswerk di e mucha.

# Lesamento di buki.

Mayornan cu tin e posibilidad pa hiba nan yiu Biblioteca Nacional mester hasi esaki ya cu lesamento ta e herment mas nesesario den henter e proceso di siñamento. Pa mayornan di muchanan cu ya ta miembro di Biblioteca Nacional nos kier a pidi pa controla si enberdad e mucha ta lesa e buki cu e ta presta.

# Pruebanan (test).

Prueba pa bay Colegio Arubano: Tur alumno di klas 6 cu tin e deseo pa bai Colegio Arubano mester haci e test pa bay Colegio Arubano. Solamente e alumnonan cu tin conseho (advies) di scol pa bay Colegio Arubano lo bin na remarca pa hasi e test. Mas informacion riba e topico aki mayornan lo haya na su debido tempo.

Pruebanan AVI pa lesamento: Esakinan ta wordo tuma tres of mas biaha pa aña pa determina e nivel tecnico di lesamento di cada alumno.

Pruebanan di matematica:

E ‘tempo‑toets’ ta wordo tuma den tur klas dos biaha pa aña pa determina e nivel di liheresa pa cu matematica.

Klasnan 1 te cu 6 ta participa tambe na e ‘CITO‑toets’. Esaki ta tuma luga 2 biaha pa aña den cierto klasnan. Esaki ta un prueba cu ta determina e nivel di nos scol en comparacion cu otro scolnan na Aruba y ta un prueba cu ta bini for di Hulanda, pero su texto ta wordo adapta na Aruba door di Directie Onderwijs.

Examen di trafico (verkeersexamen) den klas 5.

# Guia Interno (Interne Begeleider).

Nos scol ta forma parti di e scolnan na Aruba cu ta trahando cu e systema di guia interno (Interne Begeleider).

E systema aki ta pa yuda engrandese e structura di cuido pa nos muchanan.

**Remedial Teacher (begeleidingsleerkracht).**

E Remedial Teacher ta encarga cu ayudo individual di alumno.
Esaki lo tuma lugar riba cierto aerea di concemento di materia di e alumno y cu aprobacion di mayornan.

**Cita cu cabesante.**

Pa mayornan haya un cita pa un combersacion cu cabesante mester yama scol prome pa hasi esaki.

Dianan cu por haya un cita ta riba diaranson y diabierna di 8.30 pa 10.30 di mainta.

# Reglanan di St. Paulus School.

1. Mi ta yega tur dia na ora scol. Si mi yega scol laat pa di 3 biaha sin un notificacion di mi mayor mi mester presenta serca e cabesante.
2. Mi ta cumpli tur dia cu e tarea pa hasi na cas y mi mayornan ta controla mi agenda.
3. Mi ta laga mama of papa controla e proefwerknan cu ta bin for di scol (sea riba papel of den schrift) y firma nan.
4. Mi ta percura pa mi buki y schriftnan ta semper den bon condicion. Pesey tambe mi tin un bon tas.
5. Mi ta bin scol pa siña y p’esey mi ta comporta mi mes nechi y trankilo den klas. Mi ta pone bon atencion y mi no ta stroba.
6. Mi no ta usa telefon cellular na scol.
7. Mi no ta trese ningun cos di hunga scol.
8. Den klas mi ta sinta riba stul y no riba mesa.
9. Mi ta un mucha cu bon manera, pues riba tereno di scol y den becindario mi no ta bringa of papia palabra malo.
10. Mi ta mantene mi scol limpi. Tur papel y cos sushi mi ta tira den bari di sushi.
11. Mi no ta core riba gang y mi no ta hunga patras di e edificio di scol na unda e maestronan no por mira mi.
12. Mi no ta bandona tereno di scol sin permiso di cabesante o maestro.
13. Na scol mi no ta come bals; ni si mucha haci aña y parti esaki pa nos.
14. Semper mi ta bon bisti den mi uniform: carson blou scur, na pia keds o sapato cu mea.
15. Mucha muher no ta bin scol cu huña pinta y tampoco make-up riba cara. Mucha homber no ta permiti pa bisti renchi orea. Den klas nos ta kita petchi of otro articulo for di riba cabes y nos ta mantene nos cabei netchi peña.
16. Piercing na wowo, orea of otro caminda visibel no ta permiti. Tampoco ta permiti tatuaje na lugarnan visibel.
17. Ora cu mi no bin scol ta pasobra mi ta malo di berdad. mi mayor ta yama avisa e mesun dia of mi ta trese un carta pa su mayan. Mi no ta yega scol sin aviso di mayor tocante mi ausencia.